‘ฮอท พอท’เข้าตลาดหุ้นดันสาขาเพิ่ม
&nbsp;&#8220;ฮอท พอท&#8221; เข้าตลาดหุ้น ระดมทุนขยายสาขาสร้างโรงงาน ด้าน QTC จ่อคิวขายหุ้น ก.ค.นี้
20 ส.ค. 2554

“ฮอท พอท” เข้าตลาดหุ้น ระดมทุนขยายสาขาสร้างโรงงาน ด้าน QTC จ่อคิวขายหุ้น ก.ค.นี้
น.ส.สกุณา บ่ายเจริญ รองประธานเจ้าหน้าที่บริหาร บริษัท ฮอท พอท เปิดเผยว่า มีแผนเข้าจดทะเบียนในตลาดหลักทรัพย์ mai โดยแต่งตั้ง บริษัท แอดไวเซอรี่ พลัส เป็นที่ปรึกษาการเงิน เตรียมยื่นข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) คาดหุ้นเข้าซื้อขายช่วงเดือน ต.ค.ปีนี้ 
หลังเพิ่มทุน ฮอท พอท จะมีทุนจดทะเบียนเพิ่มขึ้นเป็น 101.75 ล้านบาท มูลค่าที่ตราไว้ (พาร์) หุ้นละ 0.25 บาท 
สำหรับหุ้นเพิ่มทุนที่เสนอขายนักลงทุนมีจำนวน 102 ล้านหุ้น หรือ 25% ของหุ้นทั้งหมด ซึ่งจะได้เงินจากการระดมทุนประมาณ 120 ล้านบาท นำไปใช้รองรับขยายสาขาใหม่ ซึ่งมีแผนเปิดสาขาเพิ่มอีก 20 สาขา จากปัจจุบัน 79 สาขา และใช้ลงทุนเปิดโรงงานและคลังสินค้าใหม่ที่ลำลูกกา คลอง 7 จ.ปทุมธานี ในปีหน้า ใช้งบลงทุน 40 ล้านบาท 
หุ้นที่เสนอขายนักลงทุน ประกอบด้วย หุ้นใหม่ 62 ล้านหุ้น คิดเป็น 15% ของทุนชำระแล้ว อีก 10% เป็นหุ้นเดิม ซึ่งเป็นของ Aureos กองทุนจากอังกฤษ ที่ถือหุ้น ฮอท พอท 35% ภายหลังเข้าตลาดหุ้น ผู้ถือหุ้นใหญ่จะลดลงเหลือ 55%
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส ที่ปรึกษาการเงินและแกนนำขายหุ้น บริษัท คิวทีซี เอ็นจิเนียริ่ง (QTC) กล่าวว่า ช่วงสัปดาห์ที่ 3 ของเดือน ก.ค. จะเปิดให้จองซื้อหุ้น QTC และคาดว่าหุ้นจะเข้าซื้อขายในตลาดหลักทรัพย์ mai ต้นเดือน ส.ค.นี้ แม้ว่าเป็นช่วงเปลี่ยนแปลงทางการเมืองหลังการเลือกตั้ง แต่เชื่อว่าไม่กระทบหุ้น 
ทั้งนี้ QTC จะเสนอขายหุ้นไอพีโอจำนวน 50 ล้านหุ้น มูลค่าที่ตราไว้หุ้นละ 1 บาท คิดเป็น 25% ของทุนจดทะเบียน 200 ล้านบาท 
เงินที่ได้จากการระดมทุน บริษัทจะนำไปลงทุนสร้างอาคารสำนักงาน ใช้เป็นเงินทุนหมุนเวียนเพื่อขยายธุรกิจของบริษัทในอนาคต